**ANEXA 3 LA OMCID NR. ……………. / …….. 2022**

**NORME METODOLOGICE PRIVIND EXPERTIZA ÎN VEDEREA CERTIFICĂRII ACTIVITĂȚII DE CERCETARE-DEZVOLTARE**

Prezentele norme metodologice stabilesc tehnicile și etapele de efectuare a expertizelor în vederea certificării activităților de cercetare-dezvoltare și de asigurare a condițiilor pentru aplicarea uniformă a normelor privind facilitățile fiscale pentru cercetare-dezvoltare prevăzute la art.20 din Legea 227/2015 privind Codul fiscal, cu modificările și completările ulterioare și ale ordinului MFP Nr. 1056 și MECS Nr. 4435 din 5 iulie 2016 pentru aprobarea Normelor privind deducerile pentru cheltuielile de cercetare-dezvoltare la calculul rezultatului fiscal, cu modificările și completările ulterioare.

Activitățile desfășurate de contribuabili sunt analizate de experți în vederea încadrării ca fiind activități de cercetare-dezvoltare.

Pentru încadrarea activităților contribuabilului ca fiind de cercetare-dezvoltare sunt necesare cunoștințe specifice și speciale care, de regulă, în mod obiectiv nu sunt specifice activității desfășurare de personalul organelor de control fiscal abilitate conform prevederilor legale în vigoare.

Prin prezentele norme metodologice, **nu** sunt stabilite tehnici și etape privind verificarea modului de înregistrare contabilă a cheltuielilor asociate activităților de cercetare-dezvoltare efectuate de contribuabil. Înregistrarea contabilă este în răspunderea contribuabilului, iar verificarea acestora este în responsabilitatea organelor de control fiscal abilitate, conform prevederilor legale în vigoare.

Expertiza care face obiectul prezentelor norme nu reprezintă o expertiză de natură fiscală.

**1. DEFINIŢII ŞI TERMENI**

**Art.1** În cadrul prezentei metodologii sunt utilizate următoarele definiții:

1. **cerere de expertiză** – solicitarea, în formă scrisă, adresată autorității de stat pentru cercetare-dezvoltare de către contribuabil, prin care se solicită desemnarea unui expert din REXCD în vederea certificării activităților de cercetare-dezvoltare;
2. **certificarea** – încadrarea activității desfășurate de către contribuabil ca fiind activitate de cercetare-dezvoltare, care se concretizează prin întocmirea unui certificat de expertiză;
3. **comanda expertizei** – solicitarea, în formă scrisă, adresată expertului de către contribuabil prin care solicită verificarea eligibilității activităților de cercetare-dezvoltare desfășurate în cadrul proiectului pentru acordarea deducerii suplimentare la calculul rezultatului fiscal.
4. **contract de expertiză** – acordul încheiat între contribuabil și expert privind stabilirea condițiilor de desfășurare a expertizei în vederea certificării activităților de cercetare-dezvoltare;
5. **contribuabil** – persoană juridică care solicită efectuarea expertizei în vederea certificării activității ca fiind activitate de cercetare-dezvoltare obligată prin lege să plătească taxe și impozite;
6. **domeniu de cercetare-dezvoltare** – conform SNCISI aprobată prin HG 933/2022
7. **expert** – persoană calificată care face parte din categoria personalului de cercetare-dezvoltare cu studii superioare care face parte din Corpul experților și este înscris în Registrul național al experților - REXCD de către autoritatea de stat pentru cercetare-dezvoltare, cu dreptul de a efectua expertiză în vederea certificării;
8. **expertiză** – este un proces complex care se desfășoară în baza prezentelor norme metodologice și care presupune o examinare independentă efectuată de către un expert din REXCD în vederea încadrării activităților desfășurate de către un contribuabil ca fiind activități de cercetare-dezvoltare;
9. **expertiză de verificare** – analiza etapelor specifice procesului de expertiză prin verificarea concluziilor raportului de expertiză și a listei documentelor analizate în scopul constatării existenței/inexistenței viciilor de procedură;
10. **obiectul expertizei** – analizarea activităților realizate la nivelul unui contribuabil în vederea certificării acestora ca fiind activități de cercetare-dezvoltarea;
11. **raport de expertiză** – document elaborat de către expert, în format cadru stabilit, care conține obiectul, informații, date concrete, rezultatele obținute în cadrul activităților de cercetare-dezvoltare, analizele şi concluziile ce țin de efectuarea expertizei;

**2. ETAPELE PROCESULUI DE EXPERTIZĂ ÎN VEDERE CERTIFICĂRII**

**Art.2**

1. Etapele principale ale procesului de expertiză sunt:
2. **etapa I** – solicitarea expertizei în vederea certificării activităților de cercetare-dezvoltare;
3. **etapa II** - desemnarea unui expert din REXCD în vederea efectuării expertizei;
4. **etapa III** – încheierea contractului de expertiză în vederea certificării;
5. **etapa IV** – realizarea expertizei în vederea certificării:
6. Finalizarea procesului de expertiză se realizează odată cu semnarea si înregistrarea raportului și expertiză și înregistrarea certificatului de expertiză, după caz.
7. Autoritatea de stat pentru cercetare-dezvoltare, dacă se impune, poate efectua verificarea procesului de expertiză.
8. Până la data încheierii contractului, atât contribuabilul cât și expertul au posibilitatea de a se retrage din procesul de expertiză, în condiții temeinic justificate, cu notificarea prealabilă a autorității de stat pentru cercetare-dezvoltare.

**3. ETAPA I - SOLICITAREA EXPERTIZEI ÎN VEDEREA CERTIFICĂRII**

**Art.3**

1. În vederea inițierii demersurilor pentru cererea de expertiză, contribuabilul analizează dacă activitățile desfășurate la nivelul acestuia sunt activități de cercetare-dezvoltare, pentru care pot fi aplicate facilitățile fiscale în conformitate cu dispozițiile art. 20 din Legea nr. 227/2015 privind Codul fiscal cu modificările și completările ulterioare.
2. În situația în care contribuabilul consideră că activitățile desfășurate. în cadrul unui proiect, sunt activități de cercetare-dezvoltare, solicită autorității de stat pentru cercetare-dezvoltare desemnarea unui expert din REXCD în domeniul de cercetare-dezvoltare al contribuabilului, în vederea aplicării facilităților fiscale pentru cercetare-dezvoltare prevăzute la art. 20 din Legea nr. 227/2015 privind Codul fiscal cu modificările și completările ulterioare.
3. Contribuabilul transmite autorității de stat pentru cercetare-dezvoltare o cerere de expertiză, completată și asumată de reprezentantul legal al contribuabilului.
4. După înregistrarea cererii de expertiză, în baza informațiilor din cererea de expertiză, direcția de specialitate din cadrul autorității de stat pentru cercetare-dezvoltare inițiază procesul de desemnare a expertului și monitorizează procesul de expertiză în vederea certificării.

**Art. 4**

1. Cererea de expertiză are structura cadru prezentata în anexa 3.1 și trebuie să conțină cel puțin următoarele informații:
2. denumirea contribuabilului;
3. adresa şi datele de contact ale contribuabilului;
4. clasificația Cod CAEN pentru obiectul (principal/secundar) de activitate cercetare-dezvoltare autorizate[[1]](#footnote-1), după caz, în conformitate cu prevederile din statut;
5. obiectul expertizei pentru care se solicită certificarea;
6. informații pentru descrierea proiectului de cercetare-dezvoltare:
* *domeniul de cercetare-dezvoltare;*
* *denumirea proiectului de cercetare-dezvoltare, scopul și obiectivele și prezentarea pe scurt a acestuia;*
* *teritoriul[[2]](#footnote-2) unde se desfășoară activitățile de cercetare-dezvoltare;*
* *alte informații relevante[[3]](#footnote-3) din care să reiasă domeniul de cercetare-dezvoltare în care se încadrează activitățile specifice proiectului de cercetare-dezvoltare;*
1. Cererea de expertiză cuprinde proiectele de cercetare-dezvoltare grupate pe domenii de cercetare-dezvoltare pentru anul fiscal pentru care se solicită expertiza.
2. Cererea de expertiză se transmite prin mijloace electronice către autoritatea de stat pentru cercetare-dezvoltare, la adresa de e-mail dedicată.

**Art. 5** Responsabilitatea pentru corectitudinea informațiilor prezentate în cererea de expertiză aparține în întregime contribuabilului.

**4. ETAPA II - DESEMNAREA EXPERTULUI DIN CADRUL REXCD**

**Art.6**

1. În baza cererii de expertiză autoritatea de stat pentru cercetare-dezvoltare identifică experții din cadrul REXCD care corespund domeniului de cercetare-dezvoltare precizat.
2. Autoritatea de stat pentru cercetare-dezvoltare verifică disponibilitatea experților și respectarea condiției privind evitarea conflictului de interese dintre contribuabil și expert.
3. Desemnarea expertului, pentru efectuarea expertizei în vederea certificării se realizează de către conducătorul autorității de stat pentru cercetare-dezvoltare la propunerea direcției de specialitate, în maximum 15 zile lucrătoare de la data înregistrării cererii de expertiză.
4. Autoritatea de stat pentru cercetare-dezvoltare comunică contribuabilului datele de contact ale expertului desemnat în vederea transmiterii comenzii de expertiză.

**5. ETAPA III – ÎNCHEIEREA CONTRACTULUI DE EXPERTIZĂ ÎN VEDEREA CERTIFICĂRII**

**Art. 7**

1. Contribuabilul contactează cu celeritate expertul desemnat de către autoritatea de stat pentru cercetare-dezvoltare.
2. Expertul răspunde cu celeritate contribuabilului și semnează o declarație de confidențialitate (inclusiv cu privire la drepturile de proprietate intelectuală), incompatibilitate și de imparțialitate cu privire la obiectul expertizei.
3. Modelul cadru al declarației este prezentat în Anexa nr. 3.2.
4. Contribuabilul transmite expertului o comandă de expertiză.
5. Modelul cadru al comenzii de expertiză este prezentat în Anexa nr. 3.3.
6. Comanda de expertiză conține, cel puțin, următoare informații:
7. informații despre contribuabil și despre expert;
8. denumirea proiectului de cercetare-dezvoltare, date și informații despre proiect;
9. programul estimat pentru procesul de expertiză;
10. opis cu documentele principale, care se anexează la comanda de expertiză.
11. Contractul de expertiză se încheie între contribuabil și expert în baza comenzii de expertiză, care este anexă la contractul de expertiză.
12. Modelul cadru al contractului de expertiză este prevăzut în Anexa nr.3.4.
13. Modelul cadru se poate completa și cu alte clauze convenite între părți.
14. Prețul contractului se stabilește prin negociere. La stabilirea prețului contractului de expertiză se au în vedere următoarele:
15. tariful orar brut echivalent în lei de 50 EUR[[4]](#footnote-4) /oră, cu numărul de ore prestate stabilit în funcție de complexitatea procesului de expertiză în vederea certificării, astfel:
* clasă complexitate A[[5]](#footnote-5) - dacă nu sunt necesare informații/date/documente suplimentare față de cele transmise de către contribuabil;
* clasa de complexitate B[[6]](#footnote-6) - dacă sunt necesare informații/date/documente suplimentare față de cele transmise de către contribuabil;
* clasa de complexitate C[[7]](#footnote-7) **-** dacă se impune o vizită la sediul solicitantului;
1. transportul[[8]](#footnote-8), cazarea precum și alte cheltuielile asociate procesului de expertiză.

**Art. 8** După încheierea contractului de expertiză, în termen de 5 zile lucrătoare, expertul comunică, în scris, prin e-mail, autorității de stat pentru cercetare-dezvoltare informații cu privire la programul de expertiză stabilit de comun acord cu contribuabilul.

**6. ETAPA IV - REALIZAREA EXPERTIZEI ÎN VEDEREA CERTIFICĂRII**

**Art. 9**

1. Pentru efectuarea expertizei în vederea certificării, expertuldesfășoară următoarele activități:
2. analiza informațiilor, documentelor și datelor puse la dispoziție de contribuabil.
3. verificarea, la sediul contribuabilului, a informațiilor, documentelor și materialelor prezentate, după caz, în funcție de complexitatea procesului de expertiză;
4. elaborarea raportului de expertiză;
5. certificarea/necertificarea activităților ca fiind de cercetare-dezvoltare, în baza raportului de expertiză;

(2) Expertul poate solicita informații și documente suplimentare necesare și relevante, care contribuie în mod direct la efectuarea expertizei, pe toată perioada derulării procesului de expertiză, cu excepția celor din categoria secretelor comerciale și alte informații/documente cu regim special.

**Art.10**

1. Raportul de expertiză se întocmește conform modelului cadru prezentat în anexa nr. 3.5;
2. Cerințele la întocmirea raportului de expertiză sunt:
	1. raportul de expertiză trebuie să fie clar, fundamentat şi fără abrevieri (cu excepția celor acceptate);
	2. raportul de expertiză cuprinde următoarele secțiuni:
3. secțiunea A – date de identificare și informații despre comanda expertizei;
4. secțiunea B – cadru normativ aplicabil, metode și instrumente de lucru, analiza documentelor și informațiilor din comanda expertize și fundamentarea constatărilor;
5. secțiunea C –concluzii ale expertului privind eligibilitatea activității de cercetare-dezvoltare;
6. secțiunea D – anexe cu documente analizate.

**Art.11**  Secțiunea A, cuprinde:

1. date de identificare ale contribuabilului;
2. date de identificare ale expertului;
3. informații despre comanda expertizei;
4. perioada de realizare a expertizei, locul efectuării expertizei;
5. obiectul expertizei;
6. informații principale despre proiectul de cercetare-dezvoltare.

**Art.12**  Secțiune B, cuprinde:

1. prezentarea cadrului normativ aplicabil;
2. descrierea etapelor de efectuare a expertizei, cu indicarea metodelor și a instrumentelor de lucru;
3. analiza cantitativă și calitativă a documentelor și informațiilor despre proiectul de cercetare-dezvoltare care face obiectul expertizei;
4. prezentarea informațiilor / documentelor suplimentare, relevante pentru expertiză, solicitate de expert;
5. analiza activităților proiectului de cercetare-dezvoltare conform comenzii de expertiză și a documentelor și informațiilor prezentate;
6. constatări privind eligibilitatea activităților de cercetare-dezvoltare și fundamentarea acestora,
7. prezentarea activităților de cercetare-dezvoltare eligibile și neeligibile.

**Art.13.** Secțiunea C**,** cuprinde:

1. constatarea îndeplinirii cumulative a următoarelor condiții:
2. activitățile de cercetare-dezvoltare sunt cuprinse într-un proiect care conține cel puțin următoarele elemente:
* obiectiv stabilit;
* perioada de desfășurare;
* domeniul de cercetare-dezvoltare;
* categoria rezultatului de cercetare-dezvoltare;
* caracterul inovativ al rezultatului de cercetare-dezvoltare;
* sursa de finanțare;
* rezultatele de cercetare-dezvoltare sunt valorificabile/valorificate.
1. activitățile de cercetare-dezvoltare sunt din categoria activităților de cercetare aplicativă și/sau de dezvoltare tehnologică/dezvoltare experimentală.
2. concluzia expertului privind acordarea sau neacordarea certificării activităților de cercetare-dezvoltare în vederea aplicării facilității fiscale prevăzute la art.20 din Legea nr. 227/2015 privind codul fiscal, cu modificările și completările ulterioare;

**Art.14.** Secțiunea D – lista cu documentele analizate în procesul de expertiză, corelat cu documentele înscrise în comanda de expertiză precum și cele solicitate suplimentar de către expert.

**Art.15**

1. Raportul de expertiză se întocmește în două exemplare, se semnează atât de expert cât și de contribuabil, cu valoare juridică egală, cate un exemplar pentru fiecare parte;
2. Raportul de expertiză semnat, se înregistrează la contribuabil.
3. Responsabilitatea pentru corectitudinea, efectuarea la timp a expertizei şi întocmirea raportului de expertiză corespunzător modelului cadru o poartă expertul care a efectuat expertiza.

**Art.16**

1. În situația în care contribuabilul are obiecții întemeiate cu privire la conținutul raportului de expertiză, semnează raportul de expertiză și formulează, în scris, observațiile sale cu privire la raport.
2. Expertul are obligația de a notifica autoritatea de stat pentru cercetare-dezvoltare cu privire observațiile formulate de contribuabil cu privire la raportul de expertiză, în scris, prin e-mail, în termen de 3 zile lucrătoare de la data luării de cunoștință.
3. Autoritatea de stat pentru cercetare-dezvoltare inițiază, cu celeritate, un proces de conciliere în vederea soluționării diferendului, în spiritul intereselor legitime și obiectivelor urmărite de părțile aflate în conflict și ajungerii la un acord cu privire la conținutul și concluziile raportului de expertiză.
4. Procesul de conciliere are loc la sediul autorității pentru cercetare-dezvoltare, cu prezența obligatorie a părților.
5. Procesului de conciliere se finalizează prin:
	1. încheierea unei înțelegeri scrise între părți în baza căreia se va modifica raportul de expertiză în conformitate cu cele convenite în cadrul concilierii;
	2. constatarea situației de eșuare a concilierii și neajungerea la un acord între părți;
	3. sistarea procesului de conciliere la solicitarea justificată a contribuabilului.
6. Procesul verbal de conciliere este întocmit de autoritatea de stat pentru cercetare-dezvoltare și consemnează punctele de vedere prezentate de părți și modul de finalizare a concilierii.

**Art. 17**

1. În situația în care prin raportul de expertiză activitățile analizate sunt încadrate ca fiind activități de cercetare-dezvoltare expertul întocmește și semnează certificatul de expertiză.
2. Certificatul de expertiză împreună cu o copie a raportului de expertiză se transmite autorității de stat pentru cercetare-dezvoltare, în vederea avizului de conformitate și înregistrării în registrul de evidență a certificatelor de expertiză.
3. Avizul de conformitate se acordă de către direcția de specialitate din cadrul autorității de stat pentru cercetare-dezvoltare pentru înscrierea exactă a datelor din raportul de expertiză în certificatul de expertiză.
4. Avizul de conformitate nu presupune asumarea concluziilor expertului de către autoritate de stat pentru cercetare-dezvoltare.
5. Modelul cadru al certificatul de expertiză este prezentat în Anexa nr. 3.6.
6. Certificatul de expertiză este documentul care atestă încadrarea activităților ca fiind de cercetare-dezvoltare, utilizat în raport cu organele de control fiscal, cu scopul de a beneficia de stimulentele fiscale prevăzute la art. 20 din Legea nr. 227/2015 privind Codul fiscal, cu modificările și completările ulterioare.
7. Certificatul de expertiză, înregistrat la autoritatea de stat pentru cercetare-dezvoltare, se transmite contribuabilului în termen de maximum 10 zile lucrătoare de la înregistrare;
8. Autoritatea de stat pentru cercetare-dezvoltare, prin direcția de specialitate, ține evidența certificatelor de expertiză întocmite de expert și le înregistrează în Registrul de evidență a certificatelor de expertiză.
9. Modelul cadru al registrului de evidență a certificatelor de expertiză este prezentat în Anexa nr. 3.7.

**7. VERIFICAREA PROCESULUI DE EXPERTIZĂ**

**Art. 18**

1. Autoritatea de stat pentru cercetare-dezvoltare poate iniția o verificare a procesului de expertiză, după finalizarea acestuia, cu notificarea contribuabilului și expertului, exclusiv pentru constatarea eventualelor vicii de procedură.
2. Verificarea procesului de expertiză este realizată de către o persoană desemnată din cadrul direcției de specialitate din structura autorității de stat pentru cercetare-dezvoltare.
3. În urma verificării procesului de expertiză, persoana desemnată din cadrul direcției de specialitate, întocmește un raport de verificare.
4. Modelul cadru al raportului de verificare este prezentat în Anexa nr. 3.8.
5. Verificarea procesului de expertiză se poate efectua independent de concluziile raportului de expertiză cu privire la încadrarea sau neîncadrarea activităților ca fiind activități de cercetare-dezvoltare.
6. Costurile asociate verificări a procesului de expertiză sunt suportate integral de autoritatea de stat pentru cercetare-dezvoltare.
7. Autoritatea de stat pentru cercetare-dezvoltare informează atât contribuabilul cât și expertul cu privire la concluziile verificării.
8. În situația în care se constată existența unor vicii de procedură, autoritatea de stat pentru cercetare-dezvoltare solicită expertului care a întocmit raportul de expertiză să reia procesul de expertiză, fără implicarea unor costuri suplimentare din partea autorității de stat pentru cercetare-dezvoltare și/sau, după caz, a contribuabilului.

**Art. 19**

1. În cazul în care contribuabilul nu este mulțumit de concluziile din raportul de expertiză, se poate adresa instanțelor de judecată abilitate în conformitate cu prevederile Legii 554/2004 privind contenciosul administrativ, cu modificările şi completările ulterioare;
2. Autoritatea de stat pentru cercetare-dezvoltare nu poartă răspunderea cu privire la încheierea și executarea contractului de expertiză.

**8. RESPONSABILITĂȚI GENERALE ȘI SPECIFICE**

**Art.20** Autoritatea de stat pentru cercetare-dezvoltare are întreaga responsabilitate cu privire la:

1. constituirea Corpului de experți și înregistrarea acestora în REXCD;
2. organizarea și monitorizarea procesului de expertiză;
3. administrarea REXCD.

**Art.21** Alte responsabilități ale autorității de stat pentru cercetare-dezvoltare sunt următoarele:

* + 1. asigură secretariatul Corpului de experți și administrarea REXCD;
		2. analizează cererea de expertiză a contribuabilului și să desemneze cu celeritate un expert din cadrul REXCD;
		3. asigură procesul de conciliere între contribuabil și expert, după caz;
		4. asigură comunicarea cu experții din cadrul REXCD și contribuabili;
		5. asigură organizarea sesiunilor de informare, analiză și instruire cu membrii Corpului de experți;
		6. asigură înregistrarea documentelor care au legătură cu procesele de expertiză, transmiterea și, după caz, arhivarea acestora;
		7. acordă avizul de conformitate, înregistrează certificatul de expertiză și îl transmite contribuabilului;
		8. constituie și să administrează Registrul de evidență a certificatelor de expertiză;
		9. asigură, prin sondaj, verificarea proceselor de expertiză și acționează pentru identificarea viciilor de procedură și propune soluții pentru rezolvarea acestora;
		10. întocmește un raport anual referitor cu privire la activitatea Corpului de experți și să evidențieze impactul aplicării normelor privind facilitățile fiscale aplicabile sistemului de cercetare-dezvoltare;
		11. asigură transparență asupra rezultatelor procesului de expertiză;
		12. dispune măsurile legale care se impun, atât asupra contribuabilului cât și asupra expertului dacă prin acțiunile lor aduc prejudicii imaginii autorității de stat pentru cercetare-dezvoltare;
		13. exclude din Corpul experților și din REXCD expertul care încalcă dispozițiile legale în vigoare privind buna conduită si/sau încălcarea prevederilor stabilite prin prezentele norme metodologice, după caz;
		14. asigură confidențialitatea datelor cu caracter personal conform GDPR.

**Art. 22** Contribuabilul are întreaga responsabilitate cu privire la corectitudinea informațiilor, datelor și documentelor care sunt prezentate expertului în procesul de expertiză, sub incidența prevederilor din codul penal privind falsul în declarații.

**Art.23** Alte responsabilități ale contribuabilului, în procesul de expertiză, sunt următoarele:

1. încheie contractul de expertiză cu expertul desemnat de autoritatea de stat pentru cercetare-dezvoltare;
2. prezintă toate informațiile / datele / documentele solicitate de expert și, după caz, de autoritatea de stat pentru cercetare-dezvoltare, necesare pentru derularea procesului de expertiză;
3. acordă dreptul de acces la locurile şi spațiile unde se implementează sau a fost implementat proiectul de cercetare-dezvoltare necesar pentru derularea procesului de expertiză, după caz;
4. furnizează orice informații de natură tehnică legate de proiectul de cercetare-dezvoltare solicitate de către expert, cu excepția celor care fac obiectul secretului comercial și a altor informații/documente cu regim special;
5. asigură disponibilitatea personalului implicat în implementarea proiectului de cercetare-dezvoltare pe întreaga durată a procesului de expertiză, la solicitarea expertului;
6. înregistrează/păstrează/arhivează toată documentația legată de procesul de expertiză;
7. suportă toate costurile expertizei;
8. participă la procesul de conciliere inițiat de autoritatea de stat pentru cercetare-dezvoltare;
9. solicită autorității de stat pentru cercetare-dezvoltare informații și clarificări privind procedura expertizei, după caz;
10. asigură confidențialitatea datelor cu caracter personal conform GDPR.

**Art. 24**

1. Expertul are întreaga responsabilitate asupra procesului de expertiză precum și asupra raportului de expertiză în baza căruia se certifică/nu se certifică activitățile de cercetare-dezvoltare în vederea acordării facilităților fiscale.
2. Expertul desfășoară activități specifice în baza comenzii de expertiză, cu respectarea prevederilor contractului de expertiză și a prezentelor norme metodologice.

**Art.25** Alte responsabilități ale expertului, în procesul de expertiză, sunt următoarele:

1. semnează o declarație de confidențialitate, incompatibilitate și imparțialitate;
2. încheie contractul de expertiză cu contribuabilul;
3. efectuează expertiza în baza comenzii de expertiză;
4. efectuează analiza completă și obiectivă a informațiilor / documentelor / materialelor prezentate de contribuabil pe parcursul realizării expertizei;
5. comunică autorității de stat pentru cercetare-dezvoltare programul procesului de expertiză convenit cu contribuabilul;
6. elaborează raportul de expertiză cu fundamentarea concluziilor;
7. prezintă contribuabilului, spre semnare și înregistrare, raportul de expertiză;
8. să returneze, în integralitatea lor, toate documentele / materialele primite de la contribuabil, după caz;
9. prezintă autorității de stat pentru cercetare-dezvoltare certificatul de expertiză semnat, în vederea acordării avizului de conformitate și înregistrării;
10. răspunde cu celeritate la solicitările autorității de stat pentru cercetare-dezvoltare;
11. respectă principiile etice și cerințele deontologice specifice, astfel încât să evite sistematic:
	* aprecieri bazate pe date şi informații incoerente, necredibile, vicioase;
	* situațiile în care informațiile din raportul de expertiză pot fi dovedite ca fiind nefundamentate, false sau se încadrează într-o situație sancționabilă de legea penală/civilă;
	* conflictul de interese și incompatibilitate pe parcursul procesului de expertiză;
12. reia procesul de expertiză, pe propria cheltuială, ca urmare a concilierii sau în cazul în care se constată existența unor vicii de procedură, exclusiv din vina expertului.
13. acționează astfel încât să nu aducă prejudicii materiale / morale autorității de stat pentru cercetare-dezvoltare și nici contribuabilului, prin activitatea pe care o desfășoară;
14. solicită direcției de specialitate din cadrul autorității de stat pentru cercetare-dezvoltare clarificări cu privire la aspecte care privesc cadrul specific reglementat procesului de expertiză;
15. solicită contribuabilului informații, documente şi date suplimentare, necesare pentru fundamentarea obiectivă a concluziilor din raportul de expertiză, cu excepția celor care constituie secret comercial sau alte informații cu regim special la nivelul contribuabilului;
16. efectuează, după caz, vizite la sediul contribuabilului, după convenirea programului cu acesta;
17. participă la procesul de conciliere inițiat de autoritatea de stat pentru cercetare-dezvoltare la solicitarea uneia dintre părți.

**9. PRINCIPII ETICE ALE EXPERȚILOR**

**Art. 26** Principiile etice ale experților din cadrul REXCD cuprind aspectele care trebuie luate în considerare sau acțiuni care trebuie efectuate în vederea evitării sau a diminuării riscurilor ce pot apărea pe parcursul procesului de expertiză.

**Art. 27** Principiile etice aplicabile experților din REXCD sunt:

1. integritate: să fie direct şi onest în relațiile profesionale și contractuale;
2. obiectivitate, independență, imparțialitate: să evite conflicte de interes, influențe sau preferințe care să îi afecteze aprecierea profesională;
3. confidențialitate**[[9]](#footnote-9)**: să respecte confidențialitatea informațiilor obținute ca urmare a relațiilor profesionale şi să nu divulge astfel de informații terților fără a avea autoritate specifică (dacă nu există dreptul legal sau profesional sau datoria legală sau profesională de a divulga), să nu folosească informațiile în avantajul personal sau al unor terțe părți; contractul de expertiză reprezintă cadrul legal adecvat pentru a preciza tipul şi natura informațiilor considerate confidențiale;
4. competență profesională**[[10]](#footnote-10)**: să mențină cunoștințele şi abilitățile profesionale necesare pentru a oferi contribuabililor servicii de expertiză bazate pe practicile și reglementările în vigoare;
5. comportament profesional: să respecte legile şi reglementările în domeniul cercetării dezvoltării și inovării, să prezinte obiectiv şi fără ambiguități procesul de expertiză şi concluziile raportului de expertiză, indiferent de opinia şi indicațiile contribuabilului și nu vor face afirmații compromițătoare cu privire la alți experți sau la rapoartele efectuate de către aceștia.

**10. DIPOZIȚII FINALE**

**Art.30**

1. Toate documentele se redactează în limba româna.
2. Formularele specifice procesului de expertiză se publică pe pagina-web a autorității de stat pentru cercetare-dezvoltare la adresa [www.research.gov.ro](http://www.research.gov.ro).
3. Lista cu contribuabilii și numărul certificatului de expertiză se publică pe pagina web a autorității de stat pentru cercetare dezvoltare la adresa [www.research.gov.ro](http://www.research.gov.ro).
4. Secțiunea helpdesk este publicată pe pagina web a autorității de stat pentru cercetare dezvoltare la adresa [www.research.gov.ro](http://www.research.gov.ro).
1. certificat constatator ONRC [↑](#footnote-ref-1)
2. România, sau în statele membre ale Uniunii Europene sau în statele care aparțin Spațiului Economic European [↑](#footnote-ref-2)
3. care, în opinia solicitantului, pot ajuta expertul-evaluator în luarea deciziilor; [↑](#footnote-ref-3)
4. orientativ, în funcție de complexitatea procesului de expertiză [↑](#footnote-ref-4)
5. orientativ, numărul de ore asociat procesului de expertiză încadrat la clasă complexitate A este cuprins între 20-25 ore; [↑](#footnote-ref-5)
6. orientativ, numărul de ore asociat procesului de expertiză încadrat la clasă complexitate B este cuprins între 25-30 ore; [↑](#footnote-ref-6)
7. orientativ, numărul de ore asociat procesului de expertiză încadrat la clasă complexitate C este cuprins între 30-35 ore; [↑](#footnote-ref-7)
8. intern, extern/internațional [↑](#footnote-ref-8)
9. obligația respectării principiului confidențialității continuă chiar şi după încheierea relației dintre expert, contribuabil sau autoritatea de stat pentru cercetare-dezvoltare; [↑](#footnote-ref-9)
10. presupune atât dobândirea de cunoștințe profesionale adecvate cât si menținerea nivelului de cunoștințe profesionale prin programele de pregătire continuă [↑](#footnote-ref-10)